Pengusaha gerai Kubah Ria bersyukur
KUCHING: Ramai peniaga yang beroperasi di Kompleks Kubah Ria berasa gembira
dengan sambutan yang mengalakkan daripada pelanggan setia mereka pada bulan
Ramadan yang penuh berkat ini. Walaupun terpaksa akur dengan arahan Perintah Kawalan Pergerakan (PKP) yang
membenarkan peniaga berurusan pada waktu terhad namun mereka masih bersyukur
dengan sambutan yang mengalakkan terutama daripada pelanggan tetap yang sanggup
menempah pelbagai juadah kegemaran melalui dalam talian dan panggilan telefon. Menurut salah seorang peniaga, Hamimah Kelas, beliau bersama suami, Ismadi
Razali masih menjalankan perniagaan sepanjang tempoh PKP dengan bantuan
anak-anak mereka, Siti Basirah, 28 tahun dan Siti Amirah, 25 tahun. Beliau turut berterima kasih dengan adanya skim Bantuan Khas Sarawakku
Sayang (BKSS) disediakan oleh kerajaan negeri kerana mampu meringankan beban
peniaga kecil dan sederhana (PKS) terutama dalam pelepasan membayar premis
perniagaan selama enam bulan sehingga September tahun ini. Seorang lagi peniaga di Kompleks Kubah Ria, Suziayanah Abdullah yang
terkenal dengan masakan Mee Bandung Muar, turut menyuarakan rasa syukur atas
pelepasan membayar sewa gerai yang ditadbir urus oleh Perbadanan Pembangunan
Ekonomi Negeri Sarawak (SEDC). “Dengan bantuan seperti ini, peniaga kecil seperti kami boleh bernafas lega
kerana ia meringankan sebahagian daripada beban kos yang terpaksa ditanggung
sepanjang tempoh PKP dilaksana,” kata beliau yang telah berniaga di Kubah Ria
semenjak tahun 2010. Bagi Nuur Afikah Ramlee, 28 tahun, beliau bersama suami terpaksa bekerja
tanpa pekerja  demi menjimatkan kos dan
mengalu-alukan pakej BKSS. Bagi peniaga nasi lemak terkenal di Kubah Ria, Zaini Apen dan isteri
beliau, Engku Aida Al Karim, mereka berdua bersyukur dengan bantuan khas yang
diberi kerajaan kepada peniaga kecil yang menghadapi cabaran untuk terus
berniaga sepanjang tempoh PKP. Zaini, 44 tahun dan sudah masuk 10 tahun berniaga “Nasi Lemak Ganja” di
Kompleks Kubah Ria melahirkan rasa terima kasih kepada kerajaan negeri kerana
memberi “talian hayat” kepada peniaga kecil seperti beliau yang berdepan masa
depan yang mencabar terutama dalam menampung kos perniagaan seperti pembayaran
gaji pekerja. Sementara itu, SEDC Sarawak bersedia untuk memberi pelepasan bayaran sewa
kepada para peniaga yang menyewa gerai dan premis perniagaan di bawah
pengurusannya di seluruh negeri Sarawak. Menurut Pengurus Besarnya, Abdul Hadi Datuk Abdul Kadir jumlah keseluruhan
pelepasan sewa yang diberikan untuk tempoh enam bulan sehingga bulan September
depan. Bantuan yang diberikan itu akan menjamin para peniaga di bawah skim
keusahawanan SEDC Sarawak serba sedikit dapat bertahan semasa tempoh PKP
dilaksanakan dan selepas ia tamat.   Selain daripada itu, SEDC Sarawak turut menyeru usahawan tempatan supaya
memohon Skim Kredit Mikro Sarawak (SKMS) I dan II disediakan oleh Kerajaan
Sarawak yang dibuka permohonannya bermula 1 April lalu. Mereka yang berminat
boleh mengisi borang permohonan yang boleh dimuat turun di laman sesawang SEDC
Sarawak. 
See author's posts
